ผู้ถือหุ้นแห่จองซื้อหุ้นเพิ่มทุนTUFเกิน
TUF ประสบความสำเร็จในการทำ Right Offering ผู้ถือหุ้นแห่จองใช้สิทธิของตน พร้อมแจ้งความจำนงขอสิทธิซื้อเพิ่มเป็นจำนวนมาก
18 ต.ค. 2553

TUF ประสบความสำเร็จในการทำ Right Offering ผู้ถือหุ้นแห่จองใช้สิทธิของตน พร้อมแจ้งความจำนงขอสิทธิซื้อเพิ่มเป็นจำนวนมาก 
นายธีรพงศ์ จันศิริ ประธานกรรมการบริหาร บริษัท ไทยยูเนี่ยน โฟรเซ่น โปรดักส์ จำกัด (TUF) กล่าวถึง ผลสำเร็จของการออกหุ้นเพิ่มทุนจำนวนไม่เกิน 44.16 ล้านหุ้น ให้กับผู้ถือหุ้นเดิมของบริษัท (Right Offering) เมื่อช่วงวันที่ 11 – 15 ตุลาคม 2553 ว่า ได้รับความสนใจสูงมาก โดยมีผู้ถือหุ้นขอใช้สิทธิเต็มตามสัดส่วนที่บริษัทกำหนดไว้คือ 20 หุ้นสามัญเดิมต่อ 1 หุ้นสามัญใหม่ ในราคาขาย 50 บาทต่อหุ้น และในขณะเดียวกันผู้ถือหุ้นก็ได้แสดงความจำนงขอจองซื้อมากกว่าสิทธิที่ตนเองได้รับอีกเป็นจำนวนมาก ซึ่งส่งผลให้ปริมาณความต้องการหุ้นเพิ่มทุนสูงถึง 137% ของจำนวนหุ้นเพิ่มทุนที่บริษัทกำหนดไว้ 
“สำหรับการเพิ่มทุนในครั้งนี้ บริษัทจะนำเงินไปใช้ชำระคืนเงินกู้บางส่วนที่เกิดจากการกู้ยืมเพื่อซื้อกิจการของ MW Brands ซึ่งจะช่วยลดภาระหนี้และภาระดอกเบี้ยให้กับบริษัท อีกทั้งยังช่วยเสริมสภาพคล่องให้กับบริษัทสำหรับการขยายธุรกิจต่อไป ไม่ว่าจะเป็นการลงทุนด้านห้องเย็น การลงทุนด้านเครื่องจักร หรือการลงทุนการพัฒนาผลิตภัณฑ์ใหม่ๆ ซึ่งเชื่อมั่นว่า โครงสร้างทั้งหมดนี้จะทำให้ผลการดำเนินงานของบริษัทมีอัตราการเติบที่ดีอย่างต่อเนื่องในอนาคต” นายธีรพงศ์กล่าว
ส่วนการออกหุ้นเพิ่มทุนจำนวน 29 ล้านหุ้น ให้กับบุคคลในวงจำกัด (Private Placement) นั้น จะเปิดให้จองซื้อในช่วงวันที่ 18-22 ตุลาคม โดยมีบล.บัวหลวง จำกัด (มหาชน) เป็นที่ปรึกษาและผู้ดำเนินการสำหรับการออกหุ้นเพิ่มทุนทั้ง 2 ส่วน สำหรับหุ้นสามัญเพิ่มทุนใหม่นี้คาดว่าสามารถซื้อขายได้ตามปกติในวันที่ 29 ตุลาคม 2553